b'\n_START_ARTICLE_\nTubilustrium\n_START_PARAGRAPH_\nEl tubilustrium era una cerim\xc3\xb2nia religiosa i festiva de l\'antiga Roma, que es duia a terme al mes de mar\xc3\xa7 amb l\'objectiu de posar a punt les armes en cas que hi hagu\xc3\xa9s guerra. El ritual implicava fer sonar unes trompetes sagrades anomenades tubae.\n_START_SECTION_\nEtimologia\n_START_PARAGRAPH_\nDes de l\'antiguitat es va proposar que aquesta paraula derivava de la uni\xc3\xb3 de les paraules tubae, les trompetes sagrades i el verb lustro (\xc2\xabpurificar\xc2\xbb). Johannes Quasten, va fer notar que la paraula tubi no pot ser la mateixa de la qual deriva el nom d\'aquesta festivitat. Segons ell els tubi eren instruments que nom\xc3\xa9s es feien sonar per indicar que es feia un sacrifici i volien dir (\xc2\xabflames\xc2\xbb), per\xc3\xb2 en aquest cas els instruments es tocaven per purificar les armes de l\'ex\xc3\xa8rcit rom\xc3\xa0. Tamb\xc3\xa9 s\'ha proposat que no es tract\xc3\xa9s de purificar sin\xc3\xb3 de fer soroll per ajudar la lluna minvant a morir.\n_START_SECTION_\nDescripci\xc3\xb3\n_START_PARAGRAPH_\nGeneralment el tubilustrium se celebrava el darrer dia de la Quinqu\xc3\xa0tria que generalment coincidia amb el 23 de mar\xc3\xa7. Aquest era el mes dedicat al d\xc3\xa9u de la guerra Mart al qual es dedicaven altres rituals com  l\'Armilustrium i l\'Equirria. El tubilustrium tamb\xc3\xa9 es dedicava a la deessa Minerva._NEWLINE_La cerim\xc3\xb2nia es feia en un edifici anomenat atrium sutorium, del qual es t\xc3\xa9 poca informaci\xc3\xb3, per\xc3\xb2 que es creu que estava relacionat amb el gremi de sabaters i per tant, \xc3\xa9s probable que estigu\xc3\xa9s situat a l\'Argilentum. Es feien sonar els instruments sagrats, els sacerdots sacrificaven un anyell i despr\xc3\xa9s els salii feien un recorregut pels carrers executant una dansa sagrada._NEWLINE_Una altra cerim\xc3\xb2nia de Tubilustrium es feia el 23 d\'octubre en acabar la temporada de guerres.\n_START_SECTION_\nDesaparici\xc3\xb3 de la festa\n_START_PARAGRAPH_\nDespr\xc3\xa9s de l\'any 450 aC, el Tubilustrium ja no va apar\xc3\xa8ixer al calendari rom\xc3\xa0 perqu\xc3\xa8 es va fer una reforma per intercalar el mes de trasp\xc3\xa0s, febrer, per\xc3\xb2 va apar\xc3\xa8ixer marcat com a  "QRCF"  (Quando rex Comitiavit Fas, \xc2\xabquan l\'autoritat ho permeti\xc2\xbb). En els segles seg\xc3\xbcents el Tubilustrium va perdre import\xc3\xa0ncia a causa de la manca de connexi\xc3\xb3 directa amb el calendari lunar, per ser finalment percebuda oficialment nom\xc3\xa9s amb els dies QRCF, tot i que la paraula antiga es feia servir igualment pel poble.'